Na temelju članka 18. stavka 3. Zakona o javnoj nabavi („Narodne novine“ broj: 90/11., 83/13. i 143/13.) i članaka 43.Statuta Srednje strukovne škole bana Josipa Jelačića,Sinj, Školski odbor na svojoj 18.sjednici održanoj 07.srpnja 2015. donio je

**PRAVILNIK O NABAVI ROBA, USLUGA I RADOVA**

**MALE VRIJEDNOSTI**

**(BAGATELNA NABAVA)**

**I. OPĆE ODREDBE**

**Članak 1.**

 Srednja strukovna škola bana Josipa Jelačića,Sinj,Dinka Šimunovića 14 (u daljnjem tekstu: Naručitelj) ovim Pravilnikom uređuje postupak koji prethodi ugovornom odnosu za nabavu roba i usluga procijenjene vrijednosti do 200.000,00 kuna, odnosno za nabavu radova procijenjene vrijednosti do 500.000,00 kuna (u daljnjem tekstu: bagatelna nabava), za koje se ne primjenjuje Zakon o javnoj nabavi.

 U provedbi postupaka nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.

**Članak 2.**

 Procijenjena vrijednost nabave je vrijednost izražena bez PDV-a.

 Pri izračunu procijenjene vrijednosti nabave mora se uzeti u obzir ukupna vrijednost nabave, koja uključuje sve opcije i moguća obnavljanja ugovora ili višekratno izdavanje narudžbenica.

**Članak 3.**

 Nabava iz članka 1. ovog Pravilnika dijeli se na nabave prema vrijednosti na nabavu čiji je iznos:

* procijenjene vrijednosti nabave do 20.000,00 kn,
* procijenjene vrijednosti nabave od 20.000,00 kn do 70.000,00 kn,
* procijenjene vrijednosti nabave od 70.000,00 kn do 200.000, 00 kn za nabavu roba i usluga, odnosno 500.000,00 kn za radove.

**Članak 4.**

 Postupci bagatelne nabave moraju biti usklađeni s Planom nabave naručitelja, osim iznimno predmeta nabave procijenjene vrijednosti manje od 20.000,00 kn.

**II. SPRJEČAVANJE SUKOBA INTERESA**

**Članak 5.**

Osukobu interesa na odgovarajući se način primjenjuju odredbe Zakona o javnoj nabavi (u daljnjem tekstu: ZJN).

**Članak 6.**

 Prilikom provođenja postupka iz ovog Pravilnika Naručitelj je u obvezi u odnosu na sve gospodarske subjekte poštivati načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

**III. PROVEDBA POSTUPAKA BAGATELNE NABAVE PROCIJENJENE VRIJEDNOSTI DO 20.000,00 KUNA**

**Članak 7.**

 Nabavu roba, usluga i radova procijenjene vrijednosti do 5.000,00 kuna Naručitelj provodi telefonom ili elektroničkom poštom, a na osnovi ponude ili predračuna gospodarskog subjekta, ili izravnim plaćanjem po osnovi računa, bez izdavanja narudžbenice.

Nabavu roba, usluga i radova procijenjene vrijednosti manje od 20.000,00 kuna Naručitelj provodi izdavanjem narudžbenice ili ugovora jednom gospodarskom subjektu.

 O izdanim narudžbenicama i sklopljenim ugovorima obvezno se vodi evidencija.

 Na izdavanje narudžbenice, odnosno sklapanje ugovora za nabavke iz stavka 1. ovog članka, promjenjuje se važeća Procedura stvaranja ugovornih obveza za koje nije obvezna javna nabava.

 U slučaju da to zahtijeva specifičan postupak dobivanja sredstava za nabavu male vrijednosti (na primjer prijava na natječaj za financiranje/sufinanciranje određenih nabava do 20.000,00 gdje je procedura drugačije propisana nego ovim Pravilnikom), postupit će se prema zahtjevima tog postupka.

**IV. PROVEDBA POSTUPAKA BAGATELNE NABAVE PROCIJENJENE VRIJEDNOSTI JEDNAKE ILI VEĆE OD 20.000,00 KUNA DO 70.000,00 KUNA**

**Članak 8.**

 Nabavu roba, usluga i radova procijenjene vrijednosti jednake ili veće od 20.000,00 kuna do 70.000,00 kuna, odgovorna osoba naručitelja može provoditi pisanim pozivom za dostavu ponuda na adrese 3 (tri) gospodarska subjekta, a može i manje ukoliko se tri ne mogu osigurati.

 Poziv za dostavu ponuda može sadržavati:

 1) podatke o predmetu nabave,

 2) procijenjenu vrijednost nabave,

 3) podatke o obveznom sadržaju ponude,

 4) rok za dostavu ponuda,

 5) kriterij za odabir,

 6) tehničku specifikaciju (troškovnik).

 Rok za dostavu ponuda ne smije biti kraći od 3 (tri) dana od dana upućivanja poziva za dostavu ponuda.

 Poziv za dostavu ponuda upućuje se istovremeno na način koji omogućuje dokazivanje da je isti zaprimljen od gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom).

 Kriterij za odabir je najniža cijena. U slučaju da su pristigle dvije ili više ponuda s istom cijenom, odabire se ona ponuda koja ima bolje reference.

 Za donošenje odluke o odabiru dovoljna je jedna prihvatljiva ponuda.

 Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti najmanje 1 (jednom) gospodarskom subjektu, u slučajevima:

 - nabave usluga koje po svojoj naravi zahtijevaju specijalistička stručna znanja (npr. konzultantske, konzervatorske i sl. usluge),

 - kada predmet nabave može izvršiti samo određeni gospodarski subjekt, odnosno kada subjekt ima koncesiju za određenu uslugu,

 - nabave koja zahtijeva hitnost radi sprječavanja nastanka ili otklanjanja nastale štete.

**Članak 9.**

 Otvaranje ponuda nije javno, te se nakon otvaranja ponuda donosi Odluka o odabiru najpovoljnije ponude.

**Članak 10.**

 Rok za donošenje odluke o odabiru najpovoljnije ponude ili odluke o poništenju postupka ove bagatelne nabave iznosi 3 (tri) dana od dana otvaranja ponuda.

**Članak 11.**

 Istekom roka od 2 (dva) dana od slanja Odluke o odabiru najpovoljnije ponude, stječu se uvjeti za sklapanje ugovora o nabavi ili izdavanja narudžbenice.

**V. PROVEDBA POSTUPAKA BAGATELNE NABAVE PROCIJENJENE VRIJEDNOSTI JEDNAKE ILI VEĆE OD 70.000,00 KUNA**

**Članak 12.**

 Nabavu radova, roba i usluga procijenjene vrijednosti jednake ili veće od 70.000,00 kuna do 200.000,00 kuna za robu i usluge, odnosno 500.000,00 kuna za radove, Naručitelj započinje danom donošenja Odluke o početku postupka bagatelne nabave, koju donosi odgovorna osoba Naručitelja.

 Odluka iz stavka 1. ovog članka sadrži podatke o naručitelju, nazivu predmeta nabave, procijenjenoj vrijednosti nabave, podatke o Povjerenstvu za provedbu postupka bagatelne nabave, te o broju ponuditelja kojima se dostavlja poziv za ponudu.

 Broj gospodarskih subjekata kojima naručitelj upućuje poziv za prikupljanje ponuda ne smije biti manji od 3 (tri). Ovisno o prirodi usluge o kojoj se radi, uključujući i razinu tržišnog natjecanja u tom području, broj gospodarskih subjekata može biti manji od tri.

 Poziv za dostavu ponuda upućuje se na način koji omogućuje dokazivanje da je isti zaprimljen od gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom i sl.).

Poziv za dostavu ponuda može sadržavati:

 1) naziv javnog naručitelja,

2) opis predmeta nabave i tehničke specifikacije,

 3) procijenjenu vrijednost nabave,

 4) kriterij za odabir ponude,

 5) uvjete i zahtjeve koje ponuditelji trebaju ispuniti, ako se traži,

 6) rok za dostavu ponuda (datum i vrijeme),

 7) način dostavljanja ponuda,

 8) adresu na koju se ponude dostavljaju,

 9) kontakt osobu, broj telefona i adresu elektroničke pošte.

 Rok za dostavu ponuda ne smije biti kraći od 7 (sedam) dana od dana upućivanja poziva za dostavu ponuda.

**Članak 13.**

Pripremu i provedbu postupaka bagatelne nabave provodi Povjerenstvo iz članka 12. stavka 2. ovog Pravilnika.

 Povjerenstvo broji najmanje tri člana, od kojih jedan mora imati važeći certifikat na području javne nabave.

 Poslovi Povjerenstva su:

 - izrada poziva i potrebne dokumentacije za podnošenje ponuda,

 - upućivanje, preporučenom pošiljkom s povratnicom, poziva za dostavu ponude na adresu najmanje tri gospodarska subjekta koji obavljaju djelatnost koja je predmet nabave, u opravdanim slučajevima i specifičnim nabavama može i manje od tri ,

 - zaprimanje, otvaranje, uspoređivanje i ocjenjivanje pristiglih ponuda,

 - izrada Zapisnika o otvaranju, pregledu i usporedbi i ocjeni ponuda,

 - predlaganje ravnatelju Škole odabir ponuditelja prema kriterijima odabira.

**Članak 14.**

 Naručitelj može u pozivu za dostavu ponuda odrediti razloge isključenja i uvjete sposobnosti ponuditelja.

 Naručitelj u pozivu za dostavu može odrediti uvjete pravne i poslovne sposobnosti koje ponuditelj dokazuje, sukladno Zakonu o javnoj nabavi (u daljnjem tekst: ZJN).

 Naručitelj u pozivu za dostavu ponuda može odrediti uvjete tehničke i stručne sposobnosti predviđene ZJN, s time da Naručitelj uz navod o traženom dokumentu kojim ponuditelj dokazuje tehničku i stručnu sposobnost, obvezno navodi minimalnu razinu sposobnosti koja mora biti vezana i razmjerna uz predmet nabave.

 Naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora za slučaj povrede ugovornih obveza, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti za otklanjanje štete koja može nastati u vezi s obavljanjem određene djelatnosti, sukladno ZJN.

**Članak 15.**

 Otvaranje ponuda nije javno, te započinje na naznačenom mjestu i u naznačeno vrijeme, istodobno s istekom roka za dostavu ponuda.

 Ponude otvaraju najmanje dva ovlaštena predstavnika Naručitelja.

 Obvezno se sastavlja zapisnik o otvaranju ponuda, koji se uručuje ponuditeljima na pisani zahtjev.

**Članak 14.**

 U postupku pregleda i ocjene ponuda mora sudjelovati najmanje jedan ovlašteni predstavnik Naručitelja koji posjeduje važeći certifikat u području javne nabave.

 O postupku pregleda i ocjene sastavlja se zapisnik.

**Članak 15.**

 Kriterij za odabir je najniža cijena.

**Članak 16.**

 Na osnovi rezultata pregleda i ocjene ponuda, i prijedloga Povjerenstva, ravnatelj Škole donosi odluku o odabiru najpovoljnije ponude ponuditelja s kojim će se sklopiti ugovor o nabavi.

 Za donošenje odluke o odabiru dovoljna je jedna prihvatljiva ponuda.

 Odluka o odabiru najpovoljnije ponude obvezno sadrži: podatke o Naručitelju, predmet nabave, naziv ponuditelja čija je ponuda odabrana za sklapanje ugovora, cijenu predmeta nabave bez PDV-a, razloge odbijanja ponuda, datum donošenja odluke i potpis odgovorne osobe.

 Rok za donošenje odluke o odabiru najpovoljnije ponude ili odluke o poništenju postupka bagatelne nabave iznosi najdulje 10 (deset) dana od isteka roka za dostavu ponuda, te se ista dostavlja svim ponuditeljima.

**Članak 17.**

Odluka o poništenju postupka bagatelne nabave, odnosno odluka o odabiru najpovoljnije ponude obvezno se dostavlja svakom ponuditelju na dokaziv način (dostavnica, povratnica, izvješće o uspješnom slanju telefakosm, potvrda e-mailom, i sl.)

**Članak 18.**

 Istekom roka od 5 dana od slanja odluke o odabiru najpovoljnije ponude, stječu se uvjeti za sklapanje ugovora o nabavi.

**VI. IZVRŠENJE UGOVORA O NABAVI**

**Članak 19.**

 Ugovor o nabavi mora biti u skladu s uvjetima određenima u pozivu za dostavu ponuda i odabranom ponudom.

 Ugovorne strane izvršavaju ugovor o nabavi u skladu s uvjetima određenima u pozivu za dostavu ponuda i odabranom ponudom.

 Naručitelj je obvezan kontrolirati jeli izvršenje ugovora o nabavi u skladu s uvjetima određenima u pozivu za dostavu ponuda i odabranom ponudom.

 Izmjene ugovora o nabavi za vrijeme njegova trajanja dozvoljene su pod uvjetom da se ne mijenja pravna priroda ugovora, kao i opseg i priroda predmeta nabave.

 Na odgovornost ugovornih strana za ispunjenje obveza iz ugovora o nabavi primjenjuju se odgovarajuće odredbe Zakona o obveznim odnosima.

**VI. ZAVRŠNE ODREDBE**

**Članak 20.**

 Naručitelj je obvezan svu dokumentaciju o postupcima bagatelne nabave čuvati najmanje 4 godine od završetka postupka bagatelne nabave.

**Članak 21.**

 Pravilnik se objavljuje na oglasnoj ploči Škole i na internetskoj stranici Škole.

**Članak 22.**

 Ovaj Pravilnik stupa na snagu osmoga dana od dana objave na oglasnoj ploči Škole.

 Klasa: 003-06/15-02/6-3

 Ur. broj: 2175-28-01-15-1

 PREDSJEDNIK ŠKOLSKOG ODBORA:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Sanja Ljubičić,

Ovaj pravilnik objavljen je na oglasnoj ploči dana 08.srpnja 2015.,

a stupio je na snagu dana 17.srpnja 2015.

 RAVNATELJ:

 \_\_\_\_\_\_\_\_\_\_\_\_\_\_\_\_\_\_\_\_\_\_

 Boris Grčić-Rako, prof.